मैंने अपनी टीम में स्ट्रगल करने वालों को दिए मौके, अब हैं 60% महिलाएं
आज ‘ये मैं हूं’ में महज़ 38 साल की उम्र में ब्रांडिंग एंड एडवरटाइजिंग फर्म फ्लैग्स कम्युनिकेशन प्राइवेट लिमिटेड की सीनियर वाइस प्रेसिडेंट श्रुति मिश्रा की कहानी.
‘आज से 17 साल पहले जिस दौर में मैंने ब्रांडिंग और एडवरटाईजिंग सेक्टर में कदम रखा लोग इसे महिलाओं के लिए सेफ करियर ऑप्शन नहीं मानते थे। इतने समय इस फील्ड में एक्टिव रहने के बाद मैं यह जानती हूं कि ज्ञान का कोई विकल्प नहीं। आपकी बाहरी ख़ूबसूरती किसी को कुछ पल के लिए आकर्षित तो कर सकती है पर आपको कॉन्फिडेंट बनाने और किसी पुरुष प्रधान क्षेत्र में आपको इज्ज़त और ओहदा दिलाने में आपकी नॉलेज ही मदद कर सकती है।’ यह कहना है महज़ 38 साल की उम्र में ब्रांडिंग एंड एडवरटाइजिंग फर्म फ्लैग्स कम्युनिकेशन प्राइवेट लिमिटेड की सीनियर वाइस प्रेसिडेंट श्रुति मिश्रा का। आज ‘ये मैं हूं’ में चलिए जानते हैं श्रुति की कहानी…
पिता मानते थे अपनी इन्वेस्टमेंट 
मेरे पिता बैंकर थे तो मां होममेकर। हम तीन भाई बहन हैं। पिता की अच्छी इनकम के कारण घर की आर्थिक स्थिति तो मजबूत थी। किसी बात का अभाव नहीं था, मगर हम तीन थे और कमाने वाले सिर्फ पिता। ऐसे में उनके सामने यह विकल्प था कि दोनों बेटियों को पढ़ाएं या उनकी शादी के लिए पैसे जोड़ें। हालांकि, लोगों के बार-बार कहने के बावजूद पिता ने हमें पढ़ाना मुनासिब समझा।
यूं तो मेरे पिता मूल रूप से इलाहाबाद उत्तरप्रदेश के एक मध्यमवर्गीय परिवार से थे। मगर, मेरा जन्म और पढ़ाई-लिखाई दिल्ली से हुई। शुरू से ही एक अच्छी स्टूडेंट थी। पिता ने मुझे कभी किसी काम से नहीं रोका। वे ताउम्र मेरा सबसे बड़ा सपोर्ट सिस्टम बन कर मेरे साथ खड़े रहे। वह हमेशा कहते कि श्रुति ही मेरी इन्वेस्टमेंट है। वे मां से अक्सर कहते कि मैं अपनी बेटियों की कमाई से ही पूरी दुनिया देखूंगा। पारंपरिक सोच वाली मां के टोकने पर वह कहते कि मेरी बेटियां मेरे लिए बेटे से कहीं बढ़ कर हैं।
बचपन से ही लिखने थे एड जिंगल्स
लिखने का शौक हमेशा से ही था। बचपन में ही कहीं किसी से एड जिंगल्स के बारे में सुन लिया। एड में आने वाली उन दो लाइनों को लिखना भी करियर हो सकता है यह बात मेरे बालमन में बैठ गई। फिर क्या था जब भी कोई पूछता कि बड़े होकर क्या बनोगी तो मैं जवाब में कहती कि मुझे एड जिंगल्स लिखने है।
मेहनत और डेडिकेशन है सक्सेस मंत्र
मेरी पढ़ाई-लिखाई सेंट ज़ेवियर स्कूल दिल्ली से हुई है। दसवीं के बाद विज्ञान से पढ़ाई के साथ ही मैं हर एक्टिविटी में अव्वल रही। बेहतर भविष्य के लिए पिता की सलाह पर दिल्ली यूनिवर्सिटी मैथ्स से ग्रेजुएशन की। एमबीए की जगह मास कम्युनिकेशन में दाखिला लिया। मुझे कभी रूटीन काम नहीं करना था और यही चाह मुझे इस फील्ड में ले आई। मैनेजर से सीनियर वाइस प्रेसिडेंट तक के ओहदे तक पहुंचने के लिए मैंने कड़ी मेहनत की। अपने 17 साल के करियर में मैंने सिवाय मैटरनिटी और सिक लीव के अलावा एक भी छुट्टी नहीं ली।
पिता के बाद उठाई घर की ज़िम्मेदारी 
अभी मैंने करियर शुरू ही किया था कि पिता का देहांत हो गया। मां की पूरी ज़िम्मेदारी अब मेरे कन्धों पर थी। आज से सात-आठ साल पहले कोई मुझसे कहता भी कि तुम इस मुकाम पर पहुंचोगी तो मैं उसपर भरोसा भी नहीं करती। पिता के बिना रहना सीखने के साथ ही मां को संभालना भी बेहद मुश्किलों भरा प्रासेस था पर मैंने कभी हार नहीं मानी।
बेटी के बाद यूं शुरू की दूसरी पारी 
एक औरत किसी भी परिवार की रीढ़ होती है। अपनों के सपनों को साकार करने वाली स्त्री अपने ही सपनों के साथ समझौता कर लेती हैं। सात साल प्रोफेशनली एक्टिव रहने के बाद बेटी मेरे जीवन में आई। यह वह दौर था जब मुझे लगने लगा कि उसकी देखरेख के लिए मुझे भी बाकी औरतों की तरह अपने करियर के साथ समझौता करना पड़ेगा।
एक तरफ पोस्टपार्टम डिप्रेशन तो दूसरी तरफ प्रोफेशनल लाइफ में लगा ब्रेक मुझे तोड़ रहा था। इन दिक्कतों का ज़िक्र जब मैंने मां से किया तो वह हमेशा की तरह मेरी इस समस्या का भी समाधान बन गईं। उन्होंने बेटी की ज़िम्मेदारी का पूरा भार अपने सिर ले लिया। इधर, मां ने घर की जिम्मेदारियों का बोझ बांटा तो उधर मैंने भी अपने करियर को नई बुलंदियां देने के लिए कमर कस ली। परिवार और दोस्तों के साथ ने मुझे हमेशा मेहनत करने और हर मुश्किल को मुस्कुराते हुए पार करने का हौसला दिया।
बेटी है सबसे बड़ा सपोर्ट सिस्टम 
बेटी के आने के बाद जिंदगी 360 डिग्री बदल गई अब मेरा हर डिसीजन उससे होकर गुजरने लगा। आठ साल की बेटी अमायरा अब मेरा सबसे बड़ा सपोर्ट है। उसकी परवरिश इस दुनिया की सबसे योग्य महिला यानी मेरी मां ने किया है। मैंने उसे अभी से आर्थिक रूप से आत्मनिर्भर होने की सीख देनी शुरू कर दिया है। मुझे अच्छा लगता है जब वो मुझे आइडियल के तौर पर देखती है।
मुझे याद है अमायरा मात्र सात महीने की थी जब मैंने वापस काम करना शुरू किया। यह दौर मेरे लिए सबसे मुश्किल था ऑफिस जाने के समय जब दुधमुंही बिटिया रोती तो कलेजा कड़ा करना भी मेरे लिए किसी टास्क से कम नहीं था। पर धीरे धीरे सब कुछ आदत बनता गया और हम दोनों ही इस रूटीन के आदी हो गए। बेटी ने मुझे सिखाया कि किस तरह बच्चे बेहद सहजता और ख़ूबसूरती से परिस्थितियों के हिसाब से खुद को ढाल लेते हैं।
मेरी टीम मेंं 60 प्रतिशत औरतें 
दोबारा काम शुरू करने के दौरान मेरे पास मेरा सपोर्ट करने के लिए परिवार दोस्त और मां थीं पर यह सुविधा हर महिला के पास नहीं होती। शादी बच्चे और परिवार की जिम्मेदारियों को निभाने के लिए ब्रेक के बाद अमूमन उन्हें अपने करियर को रीस्टार्ट करने का या तो सही मौका नहीं मिल पाता या कम हुए आत्मविश्वास के कारण वे बच्चे और परिवार के साथ नौकरी करने से हिचकिचाने लगती हैं। अपने करियर के दौरान मैंने हमेशा ऐसी महिलाओं को आगे लाने और मौके देने की कोशिश की जो अपने करियर को एक नई दिशा देने या रीस्टार्ट करने की जद्दोजहद से जूझ रही थीं। मुझे लगता है कि स्त्रियों में घर परिवार दफ़्तर सबको मैनेज करने की स्वाभाविक क्षमता है। वे जहां जाती हैं रौनक भर देती हैं, यही वजह है कि मेरी टीम में 60 प्रतिशत फीमेल हैं।
आज भी जब मैं बोर्ड रूम में घुसती हूँ तो कई बार वहां अकेली औरत होती हूँ पर इस बात ने मेरा आत्मविश्वास कभी डिगने नहीं दिया। मेहनत और डेडिकेशन के बलबूते ही मैंने अपने क्लाइंट्स और कुलीग्स के बीच अपनी पैठ इस तरह बनाई है कि एक समय में जब मैं उन्हें अपना कॉम्पटीशन या खतरा लगती थी पर आज मैं उनकी दोस्त ही नहीं मेंटर भी हूँ।। मैं यह सुनिश्चित करती हूँ कि उनके लिए 24 घंटे अवेलेबल हूं ठीक उसी तरह जिस तरह मैं अपने परिवार के लिए होती हूं। मुझे हमेशा से लगता है कि मेरी टीम और मेरे क्लाइंट्स मेरी एक्सटेंडेड फैमिली है।
इश्क़ है संगीत तो डांस है पैशन 
काम की आपाधापी के बीच कई बार शरीर ही नहीं मन भी थक जाता है। संगीत जहां आत्मा को वहीं नाचना बॉडी और माइंड को रिलैक्स करता है। मुझे लगता है हर इंसान के जीवन में कम से कम एक ऐसा शौक तो ज़रूर होना चाहिए जिसे कर के वह रिलैक्स हो सके और अपने हिस्से की शान्ति और स्पेस को जी सके। उम्दा संगीत और थिरकते पांव मेरे लिए मेरे मन की वही सुकून वाली खुराक है जिनके साथ मैं अपना मी टाइम एन्जॉय करती हूं। यूं तो मुझे खाली समय बामुश्किल ही मिल पाता है पर इस समय को दोस्तों और परिवार के साथ समय बिताना मेरे एनर्जी मीटर को रीफिल करने का कारगर तरीका है।
फैसला ले सकती हैं तो आप आत्मनिर्भर हैं
मुझे लगता है कि आत्मनिर्भरता आर्थिक आज़ादी से नहीं अपने फैसले ले पाने की क्षमता से आती है। आप फाइनेंशियली इन्डिपेन्डेन्डेंट हैं पर यदि अपने छोटे छोटे फैसलों के लिए आप किसी और पर निर्भर करती हैं तो आप कभी आत्मनिर्भर नहीं हो सकती हैं। आपकी नॉलेज आपको काबिल बनाती है और आपका कॉन्फिडेंस आपमें अपने फैसले लेने की सलाहियत पैदा करता है। हर औरत के लिए नौकरी करने के साथ ही ज़रूरी है कि वह अपना अच्छा बुरा खुद समझे और अपने जरूरी फैसले ले।